Návrh účasti SR v programe Európskej únie Európsky rok rovnakých príležitostí pre všetkých (2007) na ceste k spravodlivej spoločnosti

Úvod  
	Rok 2007 bude v Európskej únii vyhlásený za Európsky rok rovnakých príležitostí pre všetkých na ceste k spravodlivej spoločnosti. Rozhodnutie Rady EÚ a Európskeho parlamentu bude publikované koncom mája 2006 v úradnom vestníku EÚ. Tradícia vyhlasovania európskych rokov ukázala, že sú efektívnym nástrojom presadzovania významných európskych tém do popredia agendy EÚ a zabezpečujú účasť všetkých aktérov EÚ. V minulosti boli v rámci európskych rokov vyhlásené rôzne témy ako napr. vzdelávanie cez šport (2004), občianstvo prostredníctvom vzdelávania (2005), mobilita pracovníkov (2006). 
	Na základe skúseností a dosiahnutých výsledkov počas predchádzajúcich európskych rokov sa rok 2007 vyhlasuje za Európsky rok rovnakých príležitostí pre všetkých (2007) na ceste k spravodlivej spoločnosti (ďalej „európsky rok 2007“). Rok 2007 bude významným medzníkom pre európsky legislatívny rámec v oblasti nediskriminácie – od tohto dátumu budú mať všetci jednotlivci v rámci EÚ nárok na rovnakú ochranu proti diskriminácii bez ohľadu na rasový a  etnický pôvod, náboženstvo alebo vieru, invaliditu, vek a sexuálnu orientáciu. Prijatie týchto legislatívnych úprav predstavuje záväzok Európskej únie smerom k spoločnosti bez diskriminácie. 
	Napriek prijatiu rozsiahlych právnych predpisov EÚ zabezpečujúcich nediskrimináciu a rovnosť, tieto sa naďalej objavujú v každodennom živote občanov. Nerovnosti pretrvávajú napríklad v postavení žien a sociálne znevýhodnených skupín v pracovnom prostredí a na trhu práce, ako aj v postavení rómskej populácie pokiaľ ide o vzdelávanie a hľadanie zamestnania a pod. Napriek pokroku, ktorý bol doteraz dosiahnutý na úrovni EÚ s cieľom odstrániť diskrimináciu a podporovať rovnaké príležitosti, v každej krajine ešte zostáva široký priestor pre ďalšie zlepšenie. Je preto potrebné, aby antidiskriminačná legislatíva bola podporovaná čo najširšie verejnosťou. 
	Odstránenie diskriminácie s cieľom zachovať výhody rozmanitosti je dôležitým prvkom vývoja konkurencieschopnejšieho a dynamickejšieho hospodárstva a spoločnosti. Rozmanitosť v Európe sa považuje za zdroj sociálno-ekonomickej životaschopnosti. Všeobecným cieľom európskeho roku 2007 bude zvýšenie verejného povedomia a šírenie informácií o ustanoveniach európskych a vnútroštátnych právnych predpisov proti diskriminácii, ako aj šírenie povedomia o tom, že rovnosť príležitostí pre všetkých prispieva k spravodlivej a súdržnej spoločnosti. Európsky rok 2007 napomôže zvyšovať povedomie, sústrediť pozornosť a zmobilizovať kľúčové zainteresované strany. 

Európsky rok 2007
	Aktivity európskeho roku 2007 budú smerovať k zvyšovaniu vedomostí o základných európskych hodnotách – práve na rovnosť a nediskrimináciu – a k podnecovaniu verejnej diskusie v kontexte zvyšujúcej sa rozmanitosti európskej spoločnosti. Pri implementácii európskeho roku 2007 bude uplatnený rovnaký prístup ku všetkým dôvodom diskriminácie uvedeným v článku 13 Zmluvy o ES. Implementácia európskeho roku 2007 v SR sa bude realizovať v súlade s cieľmi schválenými Radou EÚ a Európskym parlamentom a operačnými usmerneniami Európskej komisie. 
	Na európskej úrovni sa v rámci európskeho roku 2007 pripravujú nasledovné aktivity: samit o rovnosti za účasti významných predstaviteľov členských štátov a občianskej spoločnosti, celoeurópska informačná kampaň, prieskum názorov na rozmanitosť uskutočnený vo všetkých členských štátoch, aktivity týkajúce sa viacnásobnej diskriminácie, integrácie etnických menšín na pracovnom trhu, a pod. Ambíciou európskeho roku 2007 je oslovovať predovšetkým širokú verejnosť, presadzovať rozmanitosť ako zdroj sily pre EÚ, šíriť povedomie o rovnakých príležitostiach pre všetkých – v práci, školách, vzdelávaní, zdravotníctve a ďalších oblastiach každodenného života, kde sa môže objaviť nerovné a nespravodlivé zaobchádzanie. 
	V záujme lepšieho zohľadnenia národných špecifík navrhla Európska komisia decentralizáciu väčšiny aktivít európskeho roku 2007. Pre ich úspešnú realizáciu je dôležité, aby sa mohli aktívne zapojiť všetci relevantní národní aktéri – verejná správa, národný orgán pre rovnaké zaobchádzanie, sociálni partneri a mimovládne organizácie. Európsky rok 2007 bude prepojený s ostatnými aktivitami podporovanými cez akčné programy Európskej komisie na boj proti diskriminácii. 

Všeobecné ciele
	Cieľom vyhláseného európskeho roku 2007 bude informovať občanov o ich právach na ochranu pred diskrimináciou podľa európskej legislatívy a legislatívy SR, vyzdvihnúť rozmanitosť ako prínos pre spoločnosť a podporiť rovnaké príležitosti pre všetkých v hospodárskom, sociálnom, politickom a kultúrnom živote. Cieľom je tiež zvýšenie povedomia o európskej legislatíve a právach občanov v oblasti rovnosti a nediskriminácie prostredníctvom dialógu a výmeny skúseností. Obzvlášť dôležitou bude prepojenosť a koordinácia s Európskym rokom interkultúrneho dialógu 2008 tak, aby sa navzájom dopĺňali a pôsobili synergicky.  

Osobitné ciele
•	Práva – Zvyšovanie povedomia o práve na rovnosť a nediskrimináciu, ako aj 
o problematike viacnásobnej diskriminácie – V tomto roku sa bude zdôrazňovať odkaz, že všetci ľudia majú právo na rovnaké zaobchádzanie bez ohľadu na pohlavie, rasový alebo etnický pôvod, náboženské vyznanie alebo vieru, zdravotné postihnutie, vek alebo sexuálnu orientáciu. Európsky rok zvýši povedomie skupín, ktoré môžu byť vystavené diskriminácii, o ich právach a o platných európskych právnych predpisoch 
v oblasti nediskriminácie.
•	Zastúpenie – Podporovanie diskusie na ceste k zvýšeniu účasti skupín, ktoré sú obeťou diskriminácie, v spoločnosti, ako aj podporovanie vyrovnanej účasti mužov a žien – Európsky rok sa bude vyznačovať podporovaním úvah a diskusií o potrebe presadzovania väčšej účasti týchto skupín v spoločnosti vo všetkých oblastiach a na všetkých úrovniach, a ich začlenenia do akcií, ktorých cieľom je boj proti diskriminácii.
•	Uznávanie – Napomáhanie a zachovanie rozmanitosti a rovnosti  – V európskom roku sa bude zdôrazňovať, že ľudia bez ohľadu na pohlavie, rasový alebo etnický pôvod, náboženské vyznanie alebo vieru, zdravotné postihnutie, vek alebo sexuálnu orientáciu môžu pozitívne prispievať k spoločnosti ako celku, najmä zvýrazňovaním výhod rôznorodosti. 
•	Rešpektovanie – Podporovanie súdržnejšej spoločnosti – Európsky rok zvýši povedomie o dôležitosti odstránenia stereotypov, predsudkov a násilia, podporovania dobrých vzťahov medzi rôznymi skupinami v spoločnosti, najmä medzi mladými ľuďmi, a podporovania a šírenia hodnôt, ktoré sú základom boja proti diskriminácii.

 Implementácia
	Na európskom roku 2007 sa môžu zúčastniť členské štáty, pristupujúce a kandidátske krajiny, ktoré majú výhody z predvstupovej stratégie, štáty EZVO/EHP v súlade s podmienkami stanovenými v Dohode o EHP a krajiny západného Balkánu, na ktoré sa vzťahuje európska politika susedských vzťahov. 
	Na implementáciu európskeho roku 2007 musí každý členský štát ustanoviť vnútroštátny vykonávací orgán (ďalej „VVO“), ktorý bude zodpovedný za koordináciu aktivít a implementáciu európskeho roku na národnej úrovni. V SR bude funkciu VVO vykonávať Úrad vlády SR, sekcia ľudských práv a menšín (ďalej len „SĽPaM ÚV SR“), ktorého zástupcovia sa v uplynulom období v rámci pracovnej skupiny pre sociálne veci zúčastňovali na rokovaniach a konzultáciách o európskom roku 2007. Príprava európskeho roku 2007 prebiehala v úzkej spolupráci s MPSVaR SR v rámci medzirezortnej koordinačnej skupiny, ktorá odsúhlasila SĽPaM ÚV SR za gestora programu. O pripravovanom európskom roku 2007 a o ustanovení VVO bola informovaná aj Národná rada SR v roku 2005. 
	O ustanovení VVO bude informovaná Európska komisia v predpísanej lehote, t. j. do jedného mesiaca od schválenia rozhodnutia o vyhlásení európskeho roku 2007. Následne VVO vypracuje Národný plán implementácie európskeho roku 2007 a predloží ho na schválenie Európskej komisii najneskôr do 31. 12. 2006 v zmysle výzvy na predkladanie návrhov projektov. 
	Národný plán bude obsahovať národnú stratégiu a priority európskeho roku 2007 aplikované do národného a kultúrneho kontextu. Národný plán bude vyvážene zohľadňovať všetkých šesť dôvodov diskriminácie podľa článku 13 Zmluvy o ES a zároveň rešpektovať špecifiká v oblasti nediskriminácie v SR. V súlade s operačnými usmerneniami EK na implementáciu európskeho roku sa VVO bude zúčastňovať na pravidelných zasadnutiach poradného výboru Európskej komisie spolu s reprezentantmi ostatných členských štátov. VVO v rámci obmedzenej výzvy na podávanie návrhov projektov predloží EK národnú stratégiu a rozpis aktivít európskeho roku 2007 aj s podrobným vyčíslením nákladov. Po odsúhlasení stratégie a rozpočtu Európskou komisiou, bude VVO zodpovedný za koordináciu a monitorovanie implementácie aktivít európskeho roku 2007. 
	Aktivity európskeho roku 2007 môžu zahŕňať napr. stretnutia súvisiace s cieľmi európskeho roku 2007 vrátane úvodného podujatia pri príležitosti otvorenia európskeho roku 2007, informačné a vzdelávacie kampane a opatrenia zamerané na šírenie základných zásad a hodnôt európskeho roku 2007 na národnej úrovni vrátane organizovania súťaží a udeľovania cien, prieskumy a štúdie. Cieľovou skupinou týchto aktivít by mala byť široká verejnosť a organizácie, ktoré môžu mať vplyv na uskutočňovanie zmien. Občianska spoločnosť, sociálni partneri a národný orgán pre rovnaké zaobchádzanie budú tiež hrať významnú úlohu pri implementácií cieľov európskeho roku 2007. 
	Európska komisia pripraví logo, slogan, internetovú stránku a publikácie venované európskemu roku 2007, ktoré budú k dispozícii na využitie pri národných aktivitách vo všetkých členských štátoch. 

Spolupráca s partnermi 
	VVO bude spolupracovať a konzultovať počas prípravy, implementácie a vyhodnotenia európskeho roku 2007 v SR s relevantnými partnermi a občianskou spoločnosťou, mimovládnymi organizáciami reprezentujúcimi záujmy ľudí, ktorí sú potenciálne vystavení diskriminácii a nerovnakému zaobchádzaniu. Táto spolupráca bude prebiehať predovšetkým prostredníctvom Rady vlády SR pre mimovládne neziskové organizácie a rezortnej pracovnej skupiny pre európsky rok 2007. Členmi tejto pracovnej skupiny by mali byť zástupcovia štátnej správy, mimovládnych organizácií, sociálnych partnerov, miestnych a regionálnych združení a národného orgánu pre rovnaké zaobchádzanie.  
	Aktivity európskeho roku 2007 budú tiež zosúladené s aktivitami Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2006 – 2008 vlády SR schváleného uznesením vlády SR č. 287/2006 s cieľom dosiahnuť synergický efekt. Akčný plán vlády SR je zameraný na viaceré oblasti spoločenského a kultúrneho života, pričom jeho aktivity smerujú k zvyšovaniu vedomostnej úrovne občanov SR v oblasti ľudských práv všeobecne, ako aj k predchádzaniu negatívnym javom v spoločnosti, akými sú diskriminácia, rasizmus, xenofóbia, antisemitizmus a ďalšie podoby intolerancie. 

Financovanie
	Rada EÚ a Európsky parlament schválili na európsky rok 2007 finančný rámec vo výške 15 miliónov EUR. Aktivity európskeho roku 2007 na národnej úrovni budú financované z prostriedkov EÚ a to do výšky 50 percent ich celkových konsolidovaných nákladov. Podľa informácií z generálneho direktoriátu pre zamestnanosť, sociálne záležitosti a rovnaké príležitosti Európskej komisie (príloha) je pre SR vyčlenených 150 tisíc EUR z celkového finančného rámca na vykonávanie aktivít na obdobie od 1. 1. 2006 do 31. 12. 2007. 	
Tieto finančné prostriedky z rozpočtu EÚ budú pridelené SR na základe účasti v obmedzenej výzve na predkladanie návrhov projektov vyhlásenej Európskou komisiou, predloženej národnej stratégie a rozpisu aktivít európskeho roku 2007 aj s podrobným vyčíslením nákladov. Podmienkou pridelenia finančných prostriedkov z EÚ je zabezpečenie spolufinancovania zo štátneho rozpočtu SR vo výške 50 percent. Po schválení žiadosti o financovanie budú finančné prostriedky pridelené VVO na základe podpisu grantovej zmluvy s Európskou komisiou. Zvyšných 50 percent nákladov na aktivity bude spolufinancovaných z prostriedkov štátneho rozpočtu. Zabezpečenie spolufinancovania bude riešené požiadavkou ÚV SR na zvýšenie výdavkov v rámci návrhu prioritných výdavkových titulov kapitoly na rok 2007. Táto požiadavka bude uplatnená v rámci rokovaní vlády o prioritných výdavkových tituloch jednotlivých rozpočtových kapitol na rok 2007. 

Informovanie a vyhodnotenie
	Informovanie verejnosti o vyhlásenom európskom roku 2007 a aktivitách, ktoré sa budú konať počas celého roku 2007, bude zabezpečené prostredníctvom priebežných správ a internetu na stránkach Úradu vlády SR (www.mensiny.vlada.gov.sk) a Európskych spoločenstiev (http://ec.europa.eu.int/equality2007). 
	Vyhodnotenie aktivít uskutočnených v rámci európskeho roku 2007 bude obsahom samostatného materiálu, ktorý bude predložený na rokovanie vlády SR v prvom štvrťroku 2008. Okrem odpočtu aktivít bude materiál obsahovať aj finančnú správu o čerpaní finančných prostriedkov.